Tamara Carrasco i Garcia

Tamara Carrasco i Garcia (Martorell, Baix Llobregat, 1983ko iraila) administraria eta ekintzaile sozial eta politikoa da. Viladecans-en (Barcelonès eskualdea) bizi da. 

2018ko apirilean atxilotu zutenean, Tamara Carrasco i Garcia, Errepublikaren Defentsarako Batzordeetako (CDR) kidea, pertsona ezaguna bilakatu zen  Kataluniako independentismoaren munduan. Hasieran leporatutako karguak sedizio, matxinada eta terrorismoa izan baziren ere, ondoren desordena publikoengatik epaitu zuten. 2019ko maiatzean, urte eta hilabeteko konfinamendua ezarri zioten bere udalerrian. 2020an, ordea, epai judizialak Carrasco i Garcia absolbitu zuen, eta poliziak eta fiskaltzak auzian izan zuten jokabidea zalantzan jarri zuen.

 Biografia 
Tamara Carrasco i Garcia 1983ko irailean jaio zen Baix Llobregat-eko Martorell udalerrian. Bere aktibismo politiko eta sozialagatik ezaguna da. Kudeaketa Administratiboan titulatua da, eta administrazio-lanetan aritzen da Femarec kooperatiban. Femarec gizarte-ekintzako erakunde bat da, 1991. urteaz geroztik bazterketa-arriskuan dauden kolektiboekin lanean ari dena haien inklusio sozial, laboral eta kulturala lortzeko. 2018tik aurrera, atxiloketa, konfinamendua eta prozesamendu judiziala izan ziren bitartean, baja medikoa eman zioten gertaera horiek eragindako presioagatik.

 Aktibismo sozial eta politikoa 
Aktibista gisa hainbat alorretan egiten du lan. Aktibismo sozialari dagokionez, hezkuntza gaietan eta indarkeria matxistaren aurka inplikatu da, eta Faxismoaren eta Arrazakeriaren Aurkako Unitatea (Unitat Contra el Feixisme i el Racisme) elkarteko kidea da  eta baita Salba dezagun Viladecnas Ospitalea (Salvem l 'Hospital de Viladecans) plataformakoa ere. Siriako gerra zibileko errefuxiatuen harrera sustatzen zuen Viladecans-eko Auzo Solidarioen elkarteko kide ere bada, eta baita Prou Repressió Política elkartearen bultzatzailea ere.

Esparru politikoari dagokionez, Carrasco i Garcia Podemos alderdiak eta tokiko beste talde batzuek osaturiko Guanyem Viladecans-Canvi, Avanç i Progres koalizioan aurkeztu zen zerrendako hirugarren postuan 2015eko udal hautezkundeetan. Koalizioak baina, ez zuen Udalean ordezkaritzarik lortu. Ondoren, Herri Batasuneko Hautagaitza (Candidatura d'Unitat Popular - CUP) alderdi independentistara hurbildu zen ideologikoki. Viladecanseko Errepublikaren Defentsarako Batzordeen (Comitès de Defensa de la República) sortzaileetako bat izan zen.

 Auzi judiziala bere militantzia independentistagatik 
2018ko apirilaren 10ean, Guardia Zibilak bere etxean atxilotu zuen sedizio, matxinada eta terrorismo delituak egotzita. Salaketak oinarritzen ziren, soil-soilik, WhatsApp bat-bateko mezularitzako aplikazio mugikorraren bitartez bidalitako audio-mezu batean, zeinean greba orokor mugagabe bat planteatzen zuen. Madrilen espetxeratu zuten, prebentzioz, eta, ondoren, frogarik aurkeztu gabe, Espainiako fiskaltzak leporatu zion Guardia Zibilak Bartzelonan duen kuartelaren aurkako atentatua prestatu izana eta Balsarenyn bandera-erreketa bat proposatu izana.

Viladecansetik ateratzea debekatu zioten 2019ko maiatzaren 30era arte, egun horretan kendu baitzioten konfinamendua. Bere defentsak, Benet Salellas abokatu penalista buru zuela, Espainiako Estatuak Carrasco i Garciaren errugabetasuna onartzea eta eragindako kalteengatik ordaina eskatu zuen. Handik hilabete batzuetara, 2020ko otsailaren 24an, Madrildik Kataluniara transferitu zuten kasua. Bertan, Kataluniako Justizia Fiskaltza Nagusiak zazpi hilabeteko kartzela-zigorra eskatu zuen Carrasco i Garciarentzat desordena publikoak eragiteagatik. Akusazio-idazkian, WhatsApp bidez ahots-ohar bat bidali izanaren erantzule egiten zuten. Oharrean, «Errepublikaren Defentsarako Batzordeek 2018ko Aste Santuan Kataluniako hainbat lekutan burutu nahi zituzten aldarrikapen-ekintzak egiteko jarraibideak ematen zituen».

Azkenik, 2020ko urriaren 6an, Bartzelonako Zigor Arloko 25 zenbakiko Epaitegiak Carrasco i Garcia desordena publikoak eragitearen delituaren errugabe deklaratu zuen. Epaileak ondorioztatu zuen Carrasco i Garciak CDRei bidalitako mezuak informatzeko helburua besterik ez zuela, eta ez zuela inolako deliturik egitera bultzatu. Horrez gain, Eskualdeetako Komiteek egindako ekintzak legezkoak izan zirela esan zuen, eta gainera, fiskaltzaren jarduera kritikatu zuen. Poliziaren jardueraz esan zuen seriotasun falta izan zuela, Estatuko segurtasun-indarrak ez baitziren gai izan halako akusazio larria egiteko baliatu zuten mezuaren jatorriari buruzko datuak emateko. 

Hala ere, 2021eko otsailaren 4an, Bartzelonako Probintzia Auzitegiko Fiskaltzak jakitera eman zuen absoluzioaren kontrako helegitea aurkeztuko zuela Espainiako Auzitegi Gorenean, eta, 2021eko irailaren 13an, Auzitegi Goreneko Fiskaltzak bere gain hartu zuen errekurtsoa, gorte horri baitzegokion ebazpenaren ardura. Nahiz eta Bartzelonako Zigor Arloko 25 zenbakiko Epaitegiak eta Bartzelonako Probintzia Auzitegiak Carrasco i Garcia absolbitu zuten, fiskalak desordena publikoak eragitea egotzi zion berriro, ustez urratu baitzuen Espainiako Zigor Kodearen 559. artikulua, zeinak desordena publikoak eragiteko mezuak zabaltzea zigortzen duen, urtebeteko espetxe-zigorra, gehienez, ezarriz. Artikulua Alderdi Popularraren gobernuak ezarri zuen 2015eko Zigor Kodearen erreforman, eta ordura arte, Espainiako jurisprudentzian ez zegoen artikulu horretan oinarrituko inongo kondenarik.

Atxilotu eta lau urtera, 2022ko maiatzaren 31n, behin betiko absolbitu zuen Auzitegi Gorenak, eta baztertu egin zuen Fiskaltzaren eskaera,  Angel Hurtado eta Javier Hernández txostengileek osatua. Fiskaltzaren helegitea atzera botatzeko erabakia osoko bilkurako aretoko hamasei magistratuetatik hamaikak hartu zuten. Gainerako bostak Antonio del Moral, Julian Sanchez Melgar, Pablo Llarena, Vicente Magro eta Manuel Marchena zigor-arloko aretoko presidentea izan ziren. Bi urte geroago, 2023ko uztailaren 4an, Carrascoren i Garciaren defentsak 24.660 euroko kalte-ordain demanda aurkeztu zuen Espainiako Justizia Ministerioaren aurka, ondare-erantzukizuneko erreklamazio gisa, kasuaren ikerketa izan zen bitartean urtebete bat, hilabete bat eta hamasei egunez bere udalerritik irteteko debekuak eragindako kalte-galerengatik.

 Erreferentziak 

 Kanpo estekak 

 Ortínez, Dan (2020)Dormir amb les sabates posades dokumentala

Kategoria:1983ko jaiotzak
Kategoria:Kataluniar independentistak
Kategoria:Gizabanako biziak
Kategoria:Emakume ekintzaileak